பாடம் 16
ஐசுவரியவான் மறந்தது என்ன
நோக்கம்: உடைமைகளைவிட வாழ்க்கையில் முக்கியமான காரியங்கள் உண்டு என்று பிள்ளைகளுக்குப் போதித்தல்.
வேத வாசிப்பு: லூக்கா 12:15-21
மனப்பாட வசனம்: யோவான் 1:12 – பாடம் 15-ன் மனப்பாட வசனத்தை முழுமையாக்குங்கள்: “அவரை ஏற்றுக்கொண்ட யாவருக்கும், அதாவது அவருடைய நாமத்தில் விசுவாசமாயிருக்கிறவர்களுக்கு, தேவனுடைய பிள்ளைகளாகும்படி அதிகாரங்கொடுத்தார் …”
தொடக்கப் புள்ளி
ஏறக்குறைய எல்லோரும் செல்வந்தராக விரும்புகிறார்கள்! நீங்கள் செல்வந்தராக இருந்தால் எதைச் சொந்தமாக்கிக்கொள்ள விரும்புவீர்கள்?
இன்றைய போதனையின் முக்கிய குறிப்புகள்
1. பெரும்பாலான மக்கள் மறந்துவிடுவது என்னவென்றால், பெரிய செல்வம் பெரிய பொறுப்புகளையும் கொண்டுவருகிறது. இயேசு ஒரு ஐசுவரியவானைப் பற்றிய கதையைச் சொன்னார். அவன் தன் பொறுப்புகளை நினைவில் வைத்திருந்தானா என்று கவனித்துக் கேளுங்கள்.
2. அந்த ஐசுவரியவானுக்கு நல்ல விளைச்சல் தரும் வளமான நிலம் இருந்தது. உண்மையில் அவனுக்குச் சேமித்து வைக்க இடமே இல்லாமல்போனது. படம் 16-ஐக் காட்டுங்கள். இதற்குத் தீர்வு பெரிய களஞ்சியங்களைக் கட்டுவதுதான் என்று அவன் தீர்மானித்தான் (12:16-18).
3. அந்த ஐசுவரியவன் தன் செல்வத்தைத் தன்னைச் சுற்றியுள்ள ஏழைகளோடு பகிர்ந்துகொள்ள நினைக்கவில்லை. தன் ஆசீர்வாதங்கள் தேவனிடமிருந்து வருகின்றன என்பதைக்கூட அவன் உணரவில்லை. அவன் அக்கறை காட்டியதும் மகிழ்விக்க விரும்பியதும் தன்னை மட்டுமே (12:19).
4. பணத்தால் எல்லாவற்றையும் வாங்க முடியாது என்பதை அந்த ஐசுவரியவான் முடிவில் கண்டுகொண்டான். அவனுக்கு வளமான விளைச்சலைக் கொடுத்த தேவன் அவன் உயிரை அவனிடமிருந்து எடுத்துக்கொண்டார். அப்போது அவன் உடைமைகள் அவனுக்குப் பயன்படவில்லை. தேவனை மறந்து, இவ்வுலகத்தின் செல்வத்துக்காகவும் இன்பங்களுக்காகவும் வாழ்ந்த அந்த ஐசுவரியவான் ஒரு மூடன் (12:20-21).
இந்தக் கதைக்கு நமது பதில்
நாம் வைத்திருக்கும் பொருட்கள் நம் வாழ்வில் இரண்டாம் இடத்தையே பெற வேண்டும் என்பதை நாம் புரிந்துகொள்ள இயேசு விரும்புகிறார். நம்மிடம் உள்ள, நமக்குச் சொந்தமான எல்லாவற்றையும் தேவனே கொடுக்கிறார்; எனவே அவருக்கே முதலிடம் இருக்க வேண்டும். அவரைப் பிரியப்படுத்துவதிலேயே நாம் முதலில் அக்கறை காட்ட வேண்டும்.
இந்தக் கதையின் பாடம் நாம் செல்வந்தர் என்று நினைப்பவர்களுக்கு மட்டுமல்ல, நம் அனைவருக்குமே உரியது. ஏழைகளும்கூட பேராசையுள்ளவர்களாகவோ பொறாமைக்காரர்களாகவோ ஆகி, உடைமைகளே தங்கள் வாழ்வில் மிக முக்கியமானவை ஆகிவிடலாம். கதையில் ஐசுவரியவானின் வாழ்க்கையிலும் திட்டங்களிலும் தேவனுக்கு இடமே இல்லை.
தேவனிடமிருந்து நாம் பெற்றதை நாம் பகிர்ந்துகொள்ளும்போது அவர் மகிழ்கிறார். இவ்வுலகத்தில் நமக்குத் தேவையானவற்றுக்காக அவரை நம்பும்படி தேவன் கேட்கிறார்; ஏனெனில் வேலை செய்யும் பெலனை அவரே தருகிறார், பரலோகத்தில் செல்வத்தையும் தருவார் (12:15, 21).
மனப்பாட வசனத்தைப் பதியவைத்தல்
யோவான் 1:12 – “அவரை ஏற்றுக்கொண்ட யாவருக்கும், அதாவது அவருடைய நாமத்தில் விசுவாசமாயிருக்கிறவர்களுக்கு, தேவனுடைய பிள்ளைகளாகும்படி அதிகாரங்கொடுத்தார் …” வகுப்பினர் சேர்ந்து திரும்பத் திரும்பச் சொல்லட்டும்.
